**Oricare cap îngust**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oricare cap îngust un geniu pară-şi,

Cu versuri, goale de cuprins, să placă

Şi, cum doreşte, zgomot mare facă,

Cununi de lauri de la plebe ceară-şi.

Ci muza mea cu sine se împacă.

Eu am un singur, dar iubit tovarăş,

Şi lui închin a mele şiruri iarăşi,

Cântarea mea, de glorie săracă.

Când dulci-i ochi pe linii or s-alerge,

Va cumpăni în iambi turnata limbă:

Ici va mai pune, dincolo va şterge.

Atuncea ea în lumea mea se plimbă,

Cu-a gândurilor mele navă merge

Şi al ei suflet pe al meu şi-l schimbă.